.td_uid_2_612f1b8bcdd9c_rand.td-a-rec-img{text-align:left}.td_uid_2_612f1b8bcdd9c_rand.td-a-rec-img img{margin:0 auto 0 0} Iżjed ma niltaqa' ma' individwi iżjed qed isiru komuni l-frażijiet "jien ma rridx nivvota", jew "jien ma rridx nisma' b'politika". Dawn il-ħsibijiet juruna li għandna parti mdaqqsa tal-poplu Malti u Għawdxi li qatgħet qalbha mill-politika, speċjalment dik Maltija. Għalhekk, din hija sfida oħra għall-Partit Nazzjonalista, li bħalissa għandu bżonn iħabbat kull bieb u jiltaqa' ma' kemm jista' persuni. Meta xi ħadd jiddeċiedi li ma jridx jiddiskuti l-politika jkun qed jitlef ċans tad-deheb li jsir jaf tajjeb x'inhu għaddej fil-pajjiż, jaqsam l-ideat tiegħu ma' ħaddieħor u jara ftit ħaddieħor kif jaħsibha u kemm jaħsibha differenti minnu. Mill-banda l-oħra, meta xi ħadd jiddeċiedi li ma jridx jivvota jkun qed jitlef l-opportunità li jikkontrolla xi jsir f'pajjiżu, u iżjed minn hekk, jitlef l-opportunità li jagħżel lil dawk li jieħdu d-deċiżjonijiet f'ismu. Dan is-sens ta' apatija lejn il-politika mhux biss imur kontra kull prinċipju bażiku tal-veru demokrazija, imma jħalli wkoll sens kbir ta' vojt li jispiċċa jimtela minn individwi li huma opportunisti, dilettanteski, u mingħajr skrupli. Huma individwi li fil-politika jaraw opportunità sabiex jispikkaw huma, jiggwadanjaw kemm jistgħu riżorsi u jikkontrollaw kemm jistgħu nies. Il-politika bla skrupli li qegħdin naraw tiżvolġi hija proprju r-riżultat ta' dan il-vojt, imma fl-istess ħin hija wkoll il-kawża ta' dan l-istess vojt. Kif inhi l-kawża? Maltin u Għawdxin li jridu jaraw politiċi ta' stoffa, politiċi serji, u politiċi li ma jilagħbux bl-intelliġenza tagħhom, qegħdin jitilfu dejjem iżjed il-fiduċja minħabba li quddiemhom qegħdin jaraw jiżdiedu dawk il-politiċi li l-politika tagħhom hija bbażata fuq l-impressjonijiet u sustanza zero. Kif inhu r-riżultat? Iżjed ma l-Maltin u l-Għawdxin jaqtgħu qalbhom mill-politika u mill-politiċi, iżjed tikber l-opportunità għal dawk l-istess politiċi bla skrupli u opportunisti sabiex jimbottaw 'il quddiem dik l-istess politika nieqsa mis-sustanza. Dan huwa ċ-ċiklu vizzjuż li jekk ma aħniex se noqogħdu attenti, se jwassal sabiex il-politika f'Malta tkompli tintuża bħala għodda minn dawk li jridu jaslu fejn iridu għall-iskopijiet tagħhom biss. Dan huwa xenarju tabilħaqq perikoluż, minħabba li qed jinħoloq spazju dejjem akbar sabiex l-abbużi mill-politiċi jsiru xi ħaġa normali, għax huma xi ħaġa li drajna naraw u xi ħaġa li drajna li dwarha ma tittieħed l-ebda azzjoni. Jekk tassew għandek lil pajjiżek għal qalbek issa huwa ċ-ċans li ssegwi tajjeb x'qiegħed jiġri, tiżen it-tajjeb li sar u n-nuqqasijiet u l-abbużi li kien hemm, u titlob mill-politiċi s-serjetà, il-kredibbiltà, u fuq kollox ir-rettezza. Huwa proprju għaliex il-Partit Nazzjonalista jemmen fik u f'pajjiżek li jridek tkun parti mill-bidla li tixraqlek. Aħna ma rridux lil min jaqta' qalbu mill-politika. Aħna ma rridux lil min jgħid li ma jridx jivvota, lil min jaħseb li l-politika hija maħmuġa, imma rridu lil min joħroġ jivvota, proprju għax jemmen li l-politika hija l-unika għodda li tista' tippermettilna niġġieldu l-abbużi li qed isiru. Li ma tivvotax mhix għażla, għax meta tivvota tkun qed tagħti sehmek sabiex tiġġieled l-istess ħmieġ li ġabna fejn aħna llum; pajjiż b'reputazzjoni mhedda u sfiduċjat fuq il-livell dinji. Din hi l-verità, sfortunatament, imma aħna lesti li ntejbuha, billi ninteressaw irwieħna fil-politika, billi nivvotaw. .td_uid_3_612f1b8bce15c_rand.td-a-rec-img{text-align:left}.td_uid_3_612f1b8bce15c_rand.td-a-rec-img img{margin:0 auto 0 0}